มันนี่ทูเดย์
ดีเดย์เริ่มใช้ภาษีมรดก 1 ก.พ.นี้
1 ก.พ. 2559

ดีเดย์เริ่มใช้ภาษีมรดก 1 ก.พ.นี้
นายกฤษฎา จีนะวิจารณะ ผู้อำนวยการ สำนักงานเศรษฐกิจการคลัง (สศค.) เปิดเผยว่า พ.ร.บ.ภาษีการรับมรดก จะเริ่มมีผลบังคับใช้ในวันที่ 1 ก.พ. 2559 หลังร่างพระราชกฤษฎีกา 1 ฉบับ และร่างกฎกระทรวง 6 ฉบับ ตามข้อเสนอของกระทรวงการคลังเกี่ยวกับหลักเกณฑ์ วิธีการจัดเก็บภาษี เพื่อกำหนดการเก็บภาษีมรดกเป็นที่เรียบร้อยแล้ว ซึ่ง พ.ร.บ.ดังกล่าวมีผลบังคับตั้งแต่เดือน ส.ค. 2558 แต่กฎหมายให้เวลา 180 วัน จึงเริ่มมีการเก็บจริงตั้งแต่วันที่ 1 ก.พ.นี้
ทั้งนี้ ผู้รับมรดกส่วนที่เกิน 100 ล้านบาท ต้องเสียภาษีการรับมรดก หากผู้รับเป็นผู้สืบสันดานจะเสียร้อยละ 5 และผู้รับเป็นบุคคลภายนอกเสียร้อยละ 10 สำหรับทรัพย์สินที่นำมาคิดการเสียภาษีมรดกมี 4 ประเภท คือ อสังหาริมทรัพย์ หลักทรัพย์ เงินฝาก และยานพาหนะที่จดทะเบียนในประเทศไทย
กอช.เปิดแผนดูดสมาชิก
นายสมพร จิตเป็นธม เลขาธิการคณะกรรมการกองทุนการออมแห่งชาติ (กอช.) กล่าวว่า กอช.ตั้งเป้ารับสมาชิกในปีนี้ให้ได้ 1.5 ล้านราย จากแรงงานที่อยู่นอกระบบ 25 ล้านราย โดยจะดำเนินการสร้างเครือข่ายกับกระทรวงมหาดไทย ประชาสัมพันธ์ให้กับประชาชนแรงงานนอกระบบเข้ามาสมัครเป็นสมาชิกกองทุน ซึ่งจะเดินทางไปประชาสัมพันธ์ข้อมูลทั่วประเทศ
นอกจากนี้ จะร่วมกับกระทรวงศึกษาธิการดำเนินการประชาสัมพันธ์กับโรงเรียน เพื่อให้นักเรียนที่มีอายุ15 ปี มาสมัครเป็นสมาชิกกองทุน จะเพิ่มหน่วยงานการรับสมาชิกและการจ่ายเงินสมทบจากปัจจุบันที่ใช้ธนาคารรัฐ 3 แห่ง ซึ่งขณะนี้อยู่ระหว่างการเจรจากับธนาคารพาณิชย์ทั้งสองแห่ง และจะได้ข้อสรุปเร็วๆ นี้